Дызэкъуэтмэ, псори тхуэгъэкъаруунущ — аращ гупсысэ нэхъыщхьэу щыIуар дыгъуасэрей зэIущIэм
КъБР-м и Правительствэм и УнафэщI Хьэсанэ Руслан дыгъуасэ къызэхикIухьащ республикэм щылажьэ хъыбарегъащIэ IуэхущIапIэхэр икIи къэрал унафэр зыIэщIэлъхэмрэ цIыхубэмрэ зэпызыщIэ IэнатIэхэм я Iуэху зыIутыр зригъэщIащ.
КъБР-м и Правительствэм и УнафэщI Хьэсанэ Руслан «Адыгэ псалъэ» газетым и хьэщIэщым зэIущIэ щрегъэкIуэкI. «Къэбэрдей-Балъкъэр» ГТРК-м и телевиденэм и IуэхущIапIэр къызэхиплъыхьа нэужь, премьер-министрымрэ абы и къуэдзэ Къуэдзокъуэ Мухьэмэдрэ яIущIащ Къэзанш Людмилэ зи унафэщI лэжьакIуэ гупым. Телевиденэр и къызэгъэпэщыкIэкIи, и купщIэкIи, и лэжьыгъэкIи зэманым зэрыдекIум, IэмэпсымэхэмкIэ, IэщIагъэлIхэмкIэ къызэрызэгъэпэщам, хъыбарегъащIэ IуэхущIапIэхэмрэ къэрал къулыкъущIапIэхэмрэ зэрызэдэлэжьэн хуей щIыкIэм, нэгъуэщI куэдми тепсэлъыхьащ зэIущIэм хэтахэр.
АдэкIэ къулыкъущIэхэр еблэгъащ ПечатымкIэ унэм. КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин хьэщIэхэм яригъэлъэгъуащ «1 КъБР» ТВ-р щылажьэ пэшхэр. ИужькIэ Хьэсанэр яIущIащ республикэ газетхэм я редактор нэхъыщхьэхэмрэ телевиденэм и лэжьакIуэхэмрэ. ЗэIущIэр щекIуэкIар «Адыгэ псалъэ» газетым и хьэщIэщырщ.
Правительствэм и УнафэщIым редакторхэм яжриIащ я лэжьыгъэр сыт щыгъуи ирагъэфIакIуэу ипэкIэ кIуэтэн зэрыхуейр, махуэ къэс зытепсэлъыхьхэм нэмыщI, мыхьэнэшхуэ зиIэ Iуэхугъуэ пыухыкIахэм сыт щыгъуи гулъытэ зэрыхуащIыпхъэр.
— Дэ Iуэхур зэрызэфIэкIынум теухуауэ къатщтэ унафэмрэ ар гъэзэщIа щыхъумрэ я зэхуаку пIалъэ гуэр дэлъщ, уеблэмэ илъэс зыбжанэ къиубыду кIыхь дыдэ щыхъу щыIэщ. А зэманым екIуэкI лэжьыгъэр зыхуэдэр къэвгъэлъагъуэу, ар зэрызэдмыгъэтIылъэкIар цIыхубэм къевгъащIэу фылэжьэныр сфIэигъуэщ, — жиIащ Хьэсанэм. — ЦIыхухэр къызэрытщыгугъ псори зэуэ тхузэфIэкIыркъым, къару дыщримыкъуи, хэтлъхьэну ахъшэ дыщимыIи къохъу, ауэ къытпэщылъ къалэнхэр мащIэ-мащIэурэ догъэзащIэ. Псом нэхърэ нэхъыщхьэр дэ тщIэмрэ зи ужь дитымрэ фэ къывгурыIуэнырщ, ар дахэу, зэпкърыхауэ цIыхубэм я пащхьэ ифлъхьэжыфынырщ.
Хьэсанэ Русланрэ Къуэдзокъуэ Мухьэмэдрэ «Советская молодёжь» газетым и редакцэм щIыхьащ. Псори дызэгъусэу делэжьын хуейщ къэкIуэнур фIы зэрытщIыным, ди псэукIэр зэредгъэфIэкIуэным. Сэ сызытетыр мыращ: пщIар зэфIэкIащи, абы утемыпсэлъыхьыжу, къыкIэлъыкIуэ Iуэхум иужь ихьэ. ИтIанэ нэхъыбэм дыхунэсынущ, нэхъ псынщIэу зыдужьынущ.
ХъыбарегъащIэ IуэхущIапIэхэм я Iуэху зыIутыр кIэщIу республикэм и премьерым жриIащ Къумахуэ Мухьэдин. Абы къыхигъэщащ нобэкIэ газетхэмрэ телевиденэмрэ я лэжьыгъэр къызэрызэрагъэпэщымкIэ зэрыарэзыр.
— Дэ Парламентымрэ Правительствэмрэ я лэжьыгъэр зэрекIуэкIыр екIуу къэгъэлъэгъуэныр япэ идгъэщ Iуэхугъуэхэм ящыщщ. Ауэ Iуэхум хэлъ мыхьэнэ нэхъыщхьэмрэ нэхъ зытегъэщIапхъэ унэтIыныгъэмрэ гу лъыдагъатэмэ, итIанэ газет псоми телевиденэхэми я хъыбар къэтыкIэр нэхъ лъэщ хъунущ, — жиIащ Къумахуэм. — Къыхэзгъэщыну сыхуейщ анэдэлъхубзэкIэ къыдэкI газетхэм — «Адыгэ псалъэмрэ» «Заманымрэ» хъыбарыщIэхэр къызэрытрадзэм нэмыщI, бзэр, хабзэр хъумэным, тхыдэм, блэкIам цIыхубэр щыгъэгъуэзэным ехьэлIауэ лэжьыгъэшхуэ зэрырагъэкIуэкIыр.
Абы и лъэныкъуэкIэ, куэд щIауэ игу щIэныкъуэ гъэсэныгъэр абыхэми я пщэ къызэрыдэхуэр жиIащ Хьэсанэм.
— Дызэрыт лъэхъэнэм гъэсэныгъэ лэжьыгъэр IэщIыб тщIауэ къысщохъу, абы щыхьэт техъуэ Iуэхугъуэхэм махуэ къэс дрохьэлIэ, — жиIащ Правительствэм и УнафэщIым. — ЩIэблэм бзэр Iэмал имыIэу ящIэн, гъэсэныгъэ яхэлъын зэрыхуейри, хабзэр зэрызэрахьапхъэри къыщежьэр, дауи, унагъуэращ, школращ, ауэ цIыхубэм я гупсысэкIэр зыунэтI фэри фи пщэ къалэн пыухыкIахэр къыдохуэри, ар нэхъ тэмэму цIыхубэм я пащхьэм зэритлъхьэным девгъэгупсыс, апхуэдэ дыдэуи зи гугъу тщIым и лъэныкъуэкIэ дэ, унафэщIхэм, ди Iэр зыхунэмысхэр дывгъэлъагъуж. А Iуэхур егъэфIэкIуэн зэрыхуейр сэ сощIэ, ауэ псори дызэгъусэу ар къыхэтлъхьэн, зэпкърытхын, цIыхухэм къагурыдгъэIуэн хуейщ. Унафэ пыухыкIа къатщтэмэ, Iуэхур нэхъ тыншу зэфIэтхыфынущ.
— Бзэр ди щIалэгъуалэм зэраIурымылъыжыр нобэ къежьа гуныкъуэгъуэкъым, — жиIащ «Заман» газетым и редактор нэхъыщхьэ Аттаев Жэмал. – Куэд щIащ ди щIэблэм урысыбзэмрэ инджылызыбзэмрэ нэхъ япэ ирагъэщ зэрыхъурэ. Абы и щхьэусыгъуэр ди анэдэлъхубзэхэр зыщIыпIэ дежи зэрыщымылажьэрщ, къызэрамыгъэсэбэпырщ. Си щхьэкIэ, КъБР-м и Парламентми Правительствэми, зэзэмызэ нэхъ мыхъуми, щыIун хуейуэ къызолъытэ анэдэлъхубзэр, ар зыми къыфпиубыдуи си гугъэкъым. Бзэр я гъащIэм къызэрыщамыгъэсэбэпырщ, я IэнатIэм зэрыщыхуэмейрщ апхуэдэ гугъуехьхэр къэзышэр.
Абы и жэуапу Хьэсанэм жиIащ жылагъуэ гупсысэр къызэщIагъэуIуэу а Iуэхум елэжьын, зи бзэр зэзымыпэсыж щIалэгъуалэм ящIэр зэрыкъуаншагъэр къагурыгъэIуэжын, гъэукIэтын зэрыхуейр, бзэр щыIуну къуажэ щэнхабзэ зэIущIапIэхэр къызэрыгъэщIэрэщIэжыпхъэр.
Газетхэр нобэкIэ зыIууэ гугъуехьхэм, тиражыр зэрымащIэм, Iэ щIэзыдзхэм ят ахъшэм и Iыхьэ мащIэ дыдэ фIэкIа редакцэм къызэрыIэрымыхьэжым, нэгъуэщIхэми теухуауэ къэпсэлъащ «Адыгэ псалъэ», «Советская молодежь» газетхэм я редактор нэхъыщхьэхэу ХьэфIыцIэ Мухьэмэдрэ Къардэн Мухьэмэдрэ.
Журналистхэм къагъэлъэгъуа гуныкъуэгъуэхэм лъабжьэ зэраIэр, ауэ ахэр ямыгъэзэкIуэжыфыну зэрыщымытыр жиIащ Хьэсанэ Руслан.
НэщIэпыджэ Замирэ.
